b"\n_START_ARTICLE_\nOran\xc5\xbeerijos muziejus\n_START_PARAGRAPH_\nOran\xc5\xbeerijos muziejus (pranc. Mus\xc3\xa9e de l'Orangerie) \xe2\x80\x93 meno muziejus Pary\xc5\xbeiuje, \xc4\xafsik\xc5\xabr\xc4\x99s buvusioje Tiuilri sod\xc5\xb3 oran\xc5\xbeerijoje. Muziejuje eksponuojamos 8 Klodo Mon\xc4\x97 \xe2\x80\x9eVandens lelij\xc5\xb3\xe2\x80\x9c panel\xc4\x97s ir XX a. prad\xc5\xbeios dail\xc4\x97s darb\xc5\xb3 kolekcija, kuri\xc4\x85 surinko Polis Gijomas ir jo \xc5\xbemona Domenika.\n_START_SECTION_\nK. Mon\xc4\x97 \xe2\x80\x9eVandens lelijos\xe2\x80\x9c\n_START_PARAGRAPH_\nPo 1-ojo pasaulinio karo Klodas Mon\xc4\x97 (1840\xe2\x88\x921926) si\xc5\xabl\xc4\x97 padovanoti Pranc\xc5\xabzijos valstybei savo tapybos paveiksl\xc5\xb3, vaizduojan\xc4\x8di\xc5\xb3 vandens lelijas, kurias jis tap\xc4\x97 savo sodyboje \xc5\xbdiverni kaime. Valstyb\xc4\x97 \xc5\xa1iems paveikslams eksponuoti skyr\xc4\x97 buvusios oran\xc5\xbeerijos pastat\xc4\x85 Tiuilri soduose. Dovanojimo sutartis d\xc4\x97l paveiksl\xc5\xb3 buvo pasira\xc5\xa1yta 1922 m. Oran\xc5\xbeerij\xc4\x85 reik\xc4\x97jo pertvarkyti, tod\xc4\x97l paveikslai liko pas dailinink\xc4\x85 iki Klodo Mon\xc4\x97 mirties 1926 m. \xc5\xa0ie paveikslai buvo i\xc5\xa1d\xc4\x97styti dviejuose elips\xc4\x97s formos kambariuose. Muziejus atidarytas 1927 m.\n_START_SECTION_\n\xc5\xbdano Valterio ir Polio Gijomo kolekcija\n_START_PARAGRAPH_\nMeno dileris Polis Gijomas (1891\xe2\x88\x921934) ir jo \xc5\xbemona Domenika buvo aistringi XX a. prad\xc5\xbeios avangardinio meno kolekcionuotojai ir meninink\xc5\xb3 r\xc4\x97m\xc4\x97jai. Polis Gijomas tik\xc4\x97josi kolekcijos pagrindu \xc4\xafkurti muziej\xc5\xb3 arba padovanoti k\xc5\xabrinius Luvrui. Po Polio Gijomo mirties Domenika i\xc5\xa1tek\xc4\x97jo u\xc5\xbe architekto \xc5\xbdano Valterio ir toliau tvark\xc4\x97 kolekcij\xc4\x85. Po deryb\xc5\xb3 su Pranc\xc5\xabzijos valstybe dviem susitarimais 1959 ir 1963 m. kolekcija atiteko valstybei ir jai vieta buvo numatyta Oran\xc5\xbeerijos muziejuje (tuomet Luvro padalinys). \xc5\xbdano Valterio ir Polio Gijomo kolekcija muziejuje prad\xc4\x97ta eksponuoti vie\xc5\xa1ai 1984 m. Joje reprezentuoti reik\xc5\xa1mingi XX a. prad\xc5\xbeios menininkai, kuri\xc5\xb3 daugel\xc4\xaf Polis Gijomas pa\xc5\xbeinojo asmeni\xc5\xa1kai: Pablas Pikasas, Chaimas Sutinas, Amedejas Modiljanis, Morisas Utrilo, Anri Ruso, Andr\xc4\x97 Derenas ir kiti. 2006 m. Oran\xc5\xbeerijos muziejus buvo renovuotas.\n_START_SECTION_\nGalerija\n_START_PARAGRAPH_\nKeletas i\xc5\xa1 \xc5\xbeymesni\xc5\xb3 muziejaus eksponat\xc5\xb3."